**Diego Quintela Carril**, nado en Arzúa o 6 de agosto de 1991, é un xogador galego de fútbol sala que xoga como á-pívot no Peñíscola, da Primeira División. Foi internacional coa selección española.

Traxectoria
-----------

Comezou a xogar ao fútbol sala aos 6 anos nas escolas deportivas de Arzúa. Xogou tamén ao fútbol herba, pero decidiuse polo fútbol sala e aos 15 anos incorporouse ao Riazor FS da Coruña. En 2008 ingresou no equipo xuvenil do Autos Lobelle de Santiago de Compostela, onde axiña comezou a destacar, gañando na súa primeira tempada a Copa xuvenil en Granada. Na final ante o FC Barcelona marcou o 5-5, forzando unha prórroga que permitiu ao Lobelle gañar na quenda de penaltis.

Na seguinte campaña subiu ao filial e comezou a ser un habitual nas convocatorias de Tomás de Dios co primeiro equipo, debutando na Primeira División aos 18 anos, o 10 de abril de 2010, ante o Sala 10 Zaragoza. As súas boas actuacións nese encontro e nos seguintes, nos que compartiu equipo con xogadores como Alemão, Pola, Aicardo, Eka o Leitão, así como na pretempada seguinte, fixeron que fose subido definitivamente ao primeiro equipo en setembro de 2010. Só uns días despois conquistou en Guadalaxara a Supercopa de España, tendo un gran protagonismo. Nas semifinais ante o Gestesa Guadalajara, anotou o 2-2, forzando a prórroga, na que posteriormente venceron os santiagueses cun gol de Aicardo. Xa na final, o Lobelle derrotou ao poderoso Inter Movistar por 3-2, sendo Quintela o autor do terceiro gol compostelán a falta de 40 segundos para o final.

Durante as súas primeiras tempadas no primeiro equipo, o Lobelle, renomeado en 2012 como Santiago Futsal, ocupou as prazas altas da clasificación e disputou o play-off polo título, acadando as semifinais na 2010/11. Con todo, o club experimentou un declive deportivo e institucional a partir de 2013, última ocasión na que xogou o play-off. Ese mesmo ano, e a pesar de levar varios meses sen cobrar, Quintela rexeitou unha oferta do Inter Movistar que lle multiplicaba o salario e decidiu continuar no equipo santiagués. En 2015 fichou polo FC Barcelona, pero na súa primeira tempada xogou cedido no propio Santiago, marcando 28 goles en 28 partidos de liga.

O 23 de abril de 2016 disputou o seu derradeiro encontro co Santiago, fronte ao Santa Coloma no Multiúsos Fontes do Sar, partido no que ademais debutou o seu irmán menor, Daniel. Ese día recibiu unha homenaxe por parte do club, que retirou o dorsal número 23. Despediuse despois de oito anos no Santiago Futsal, seis deles no primeiro equipo, co que xogou 150 partidos na elite, marcando máis dun cento de goles.

Na tempada 2016/17 xogou no Barça, co que acabou terceiro na liga regular. Nos play-offs polo título acadou a final, que precisou de cinco partidos, ata que o Inter Movistar conseguiu proclamarse campión. En 2017, Quintela fichou polo Palma Futsal, no que militou durante as seguintes tres tempadas, sendo unha peza importante do equipo nas dúas primeiras, nas que rendeu a un gran nivel. Na terceira delas, pola contra, as lesións obrigárono a pasar un ano practicamente en branco.

En 2020 regresou a Galicia, asinando como novo xogador do Burela Pescados Rubén, da Primeira División. Xogou dous anos no club da Mariña lucense, descendendo á Segunda División ao remate da tempada 2021/22. A continuación fichou polo Peñíscola, onde volveu ter como adestrador ao padronés Santi Valladares. Na súa primeira tempada na Comunidade Valenciana, proclamouse campión da Segunda División, logrando así o ascenso a Primeira. En xaneiro de 2024 gañou a primeira edición da Supercopa Comunitat, despois de derrotar ao Alzira na final, na que marcou dous goles. Con todo, unhas semanas despois sufriu unha grave lesión, coa rotura do ligamento cruzado anterior do xeonllo dereito.

Palmarés
--------

Santiago Futsal
* **Supercopa de España (1):** 2010.
* **Copa Galicia (4):** 2011, 2012, 2014, 2016.

Burela
* **Copa Galicia (1):** 2020.

Peñíscola
* **Supercopa Comunitat (1):** 2024.

Notas
-----

1. ↑  Lorenzo Ruibal, Úrsula. "Quintela: "Os nosos obxectivos son os Play Offs, a Copa de España e a Copa Xunta"". Consultado o 24 de xaneiro de 2024.
2. 1 2  "Diego Quintela firma tres años y completa el G-14" (en castelán). 6 de setembro de 2010. Consultado o 24 de xaneiro de 2024.
3. 1 2 3 4  Romero de Paz, Fer (27 de abril de 2016). "Diego Quintela, eterno 23" (en castelán). Consultado o 24 de xaneiro de 2024.
4. ↑  "Dani Cabezón no es suficiente para tumbar a un Lobelle superior". *Marca* (en castelán). 11 de setembro de 2010. Consultado o 24 de xaneiro de 2024.
5. ↑  "3-2 El Lobelle, campeón de la Supercopa ante el Inter" (en castelán). 12 de setembro de 2010. Consultado o 24 de xaneiro de 2024.
6. ↑  García Reigosa, Manuel (23 de abril de 2016). "Diego Quintela: «Sempre serei un de vós»". *La Voz de Galicia* (en castelán). Consultado o 25 de xaneiro de 2024.
7. ↑  "Movistar Inter conquista su cuarta liga consecutiva". *El País* (en castelán). 20 de xuño de 2017. Consultado o 25 de xaneiro de 2024.
8. 1 2  Canals, Sebastián (30 de xuño de 2020). "Diego Quintela se despide del Palma Futsal en una temporada complicada por las lesiones" (en castelán). Consultado o 25 de xaneiro de 2024.
9. ↑  "O Burela FS incorpora gol coa fichaxe de Diego Quintela, ex do Palma e do Barça" `|url=` incorrecto (Axuda). 23 de xullo de 2020. Consultado o 25 de xaneiro de 2024.
10. ↑  "El Peñíscola vuelve a Primera dos años después" (en castelán). 15 de abril de 2023. Consultado o 25 de xaneiro de 2024.
11. ↑  "Peñíscola FS, primer campeón de la Supercopa Comunitat" (en castelán). 7 de xaneiro de 2024. Consultado o 25 de xaneiro de 2024.
12. ↑  "Servigroup Peñíscola renueva a Diego Quintela tras su grave lesión". *Marca* (en castelán). 23 de xaneiro de 2024. Consultado o 25 de xaneiro de 2024.

Véxase tamén
------------

### Ligazóns externas

* Datos do xogador no sitio web da Liga Nacional de Fútbol Sala *(en castelán)*.